72. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Δ. 1053 της 8/24 Νοεμ. 1978  (ΦΕΚ Β΄ 1026) Περί καθιερώσεως πληροφοριακού δελτίου στοιχείων προσδιορισμού της δασμολογητέας αξίας των εισαγομένων εμπορευμάτων. Έχοντας υπόψη: α)Τις διατάξεις του άρθρ. 14 του Νόμ. 398/76, από τις οποίες εξουσιοδοτείται ο Υπουργός των Οικονομικών για τον καθορισμό των εγγράφων στοιχείων, προς έλεγχο και διαμόρφωση της κανονικής τιμής των εισαγομένων στη χώρα εμπορευμάτων. β)Την ανάγκη όπως στα πλαίσια της εναρμονίσεως της δασμολογικής μας νομοθεσίας προς την αντίστοιχη νομοθεσία της Ε.Ο.Κ. επέλθει ανάλογη προσαρμογή και προς τη συναφή με την εφαρμογή της διαδικαστική κοινοτική πρακτική (Κανονισμός Ε.Ο.Κ. 375/69). γ)Την ανάγκη της εξασφαλίσεως ίσης μεταχειρίσεως των εισαγωγέων ως προς τα στοιχεία που υποχρεούνται να δηλώνουν, κατά τον καθορισμό της δασμολογητέας αξίας των εισαγομένων υπ’ αυτών εμπορευμάτων, αποφασίζουμε: 1.Οι εισαγωγείς των τελωνιζομένων σε ανάλωση εμπορευμάτων, υποχρεούνται να καταθέσουν στην αρμόδια, για τον καθορισμό της δασμολογητέας αξίας, Τελωνειακή Αρχή το στην παρούσα απόφαση προσαρτώμενο «ΠΛΗΡΟΦΟΡΙΑΚΟ ΔΕΛΤΙΟ ΣΤΟΙΧΕΙΩΝ ΠΡΟΣΔΙΟΡΙΣΜΟΥ, ΔΑΣΜΟΛΟΓΗΤΕΑΣ ΑΞΙΑΣ ΕΜΠΟΡΕΥΜΑΤΩΝ», συμπληρούμενο με τα ζητούμενα στοιχεία και ανάλογα προς τα πραγματικά γεγονότα και τις ειδικότερες εμπορικές συνθήκες που διέπουν τη συγκεκριμένη εισαγωγή. 2.Ο εισαγωγέας ευθύνεται για την ακρίβεια των δηλουμένων στοιχείων κατά τις οικείες διατάξεις της Τελωνειακής και Ποινικής νομοθεσίας, υποχρεούται δε να προσκομίζει τα υπό της Τελωνειακής Αρχής οριζόμενα κατά περίπτωση αποδεικτικά έγγραφα, όταν κρίνεται σκόπιμος απ’ αυτή ο σχετικός επαληθευτικός έλεγχος. 3.Το από την ανωτέρω παρ. 1 καθιερούμενο πληροφοριακό δελτίο δύναται, κατά την κρίση της αρμοδίας Τελωνειακής Αρχής, να μην κατατίθεται στις ακόλουθες περιπτώσεις: α)Για τα εμπορεύματα για τον τελωνισμό των οποίων σε ανάλωση δεν κατατίθεται διασάφηση εισαγωγής. β)Για τα εμπορεύματα, των οποίων η δασμολογητέα αξία καθορίζεται βάσει τεκμαρτών τιμών. γ)Για τα είδη των οποίων η τιμή διαμορφώνεται στο Χρηματιστήριο (Χρηματιστηριακά είδη), και δ)Για τα είδη των οποίων ο έλεγχος της κανονικής τιμής γίνεται, σύμφωνα με την αριθ. Α. 2092/363/24.6.78 Δ.Υ.Ο., χωρίς τη μεσολάβηση της Διευθύνσεως Προσδιορισμού Αξίας Εμπορευμάτων (ΔΙΠΑΕ). 4.Η έναρξη της ισχύος της παρούσης, αρχίζει ένα μήνα μετά τη δημοσίευσή της, στην Εφημερίδα της Κυβερνήσεως. Η απόφαση αυτή να δημοσιευθεί στην Εφημερίδα της Κυβερνήσεως. (Ακολουθεί Πληροφοριακό δελτίο) 